[{"text_idx": "#000000", "text": "Junio estas la monato de la retaj KER-ekzamenoj de UEA. Estos tri semajnfinoj kiam de vendredo g\u0302is mardo okazos ekzamenoj. La evento komencig\u0302is la 2an de junio kiam 11 kandidatoj de diversaj niveloj trapasis parolajn intervjuojn. La ekzamenserion trapasos entute 75 personoj el dudeko da landoj."}, {"text_idx": "#000001", "text": "La 3an kaj 4an de junio estos la grupaj ekzamenoj, au\u0306dkomprenadaj kaj skribaj testoj por kandidatoj de nivelo C1. La unuan turnon de la testoj solvos precipe eu\u0306ropanoj, sed alig\u0302as al ili kelkaj el Reunio, Brazilo kaj Usono. La duan serion de testoj (kiuj estos solvataj dum la nokto en Eu\u0306ropo) ni disponigos al kandidatoj el Azio (Japanio, Koreio) kaj al kandidatoj el Au\u0306stralio, Nov-Zelando kaj fora Usono. Inter la du plej malproksimaj ekzamenpunktoj (Honolulu kaj Auckland en Nov-Zelando) estas 22-hora diferenco."}, {"text_idx": "#000002", "text": "La testojn oni solvas en la nova ekzamenpag\u0302o de edukado.net, konstruita de Judith Meyer, konata poligloto el Germanio, baze de la antau\u0306a pag\u0302aro de Anthony Bodineau, kaj kun la asisto kaj testado de Katalin Kova\u0301ts. La solvado de la testoj okazos pere de la ekrankontrola sistemo ProctorExam. La senprobleman disvolvig\u0302on de la ekzamenoj garantios dekoj da helpantoj el diversaj landoj."}, {"text_idx": "#000003", "text": "Kurag\u0302on kaj sukceson al la kandidatoj kaj ekzamenantoj!"}]